6 Jehofa ga a re solofetse gore o tla dira gore re se ka ra lebana le mathata mo botshelong, mme gone, ga a kitla a letla mathata a re fekeetsa mo re se kitlang re kgona go itshoka. O re tlhomamisetsa gore o tla nna le rona, a re thusa go ‘ralala’ mathata ao. Jehofa o tla dira eng? O tla re thusa gore re se ka ra boifa gore re kgone go nna re ikanyega mo go ene le fa re ka lebana le loso. (Isa. 41:13) Yoshiko yo re buileng ka ene pelenyana o ile a iponela seo. Morwadie a re: “Re ne re kgatlhiwa ke tsela e Mmê a neng a ritibetse ka yone. Eleruri Jehofa o ile a mo naya kagiso ya mogopolo. O ile a tswelela a bua le dingaka le balwetse ka Jehofa le ditsholofetso tsa gagwe go fitlha a tlhokafala.” Sekao sa ga Yoshiko se re ruta eng? Fa re ikanya mafoko a ga Jehofa a a reng “Ke tla nna le wena,” le rona re tla nna pelokgale fa re lebane le diteko.